Γνωμοδότηση της Ευρωπαϊκής Οικονομικής και Κοινωνικής Επιτροπής για την "Πρόταση οδηγίας του Συμβουλίου που τροποποιεί την οδηγία 92/81/ΕΟΚ και την οδηγία 92/82/ΕΟΚ για την καθιέρωση ενός ειδικού φορολογικού καθεστώτος για το πετρέλαιο κίνησης που χρησιμοποιείται ως καύσιμο για επαγγελματικούς σκοπούς και για την προσέγγιση των ειδικών φόρων κατανάλωσης επί της βενζίνης και του πετρελαίου ντίζελ κίνησης"

(COM(2002) 410 τελικό - 2002/0191 (CNS))

(2003/C 85/28)

Στις 4 Σεπτεμβρίου 2002, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει από την Ευρωπαϊκή Οικονομική και Κοινωνική Επιτροπή να καταρτίσει γνωμοδότηση για την ανωτέρω πρόταση.

Το ειδικευμένο τμήμα "Οικονομική και νομισματική ένωση, οικονομική και κοινωνική συνοχή", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 26 Νοεμβρίου 2002 με βάση εισηγητική έκθεση του κ. Levaux.

Κατά την 396η σύνοδο ολομέλειας της 22ας και 23ης Ιανουαρίου 2003 (συνεδρίαση της 23ης Ιανουαρίου), η Ευρωπαϊκή Οικονομική και Κοινωνική Επιτροπή υιοθέτησε με 67 ψήφους υπέρ, 29 ψήφους κατά και 6 αποχές την ακόλουθη γνωμοδότηση.

1. Εισαγωγή

1.1. Αντικείμενο της πρότασης οδηγίας είναι να: "αποσυνδέσει τα καθεστώτα φορολόγησης των καυσίμων για επαγγελματική χρήση από τα καθεστώτα για ιδιωτική χρήση" και να "καθιερώσει μακροπρόθεσμα μια εναρμονισμένη προς άνω φορολογία του πετρελαίου ντίζελ κίνησης για επαγγελματικούς σκοπούς, με αποτέλεσμα να περιοριστούν οι στρεβλώσεις του ανταγωνισμού μεταξύ των επιχειρηματιών".

1.2. Για την επίτευξη αυτών των στόχων, η Επιτροπή προτείνει την τροποποίηση δύο οδηγιών, οι οποίες συνιστούν, από το 1992, ένα σύστημα κοινοτικής φορολόγησης των πετρελαιοειδών:

- την οδηγία 92/81/ΕΟΚ για την εναρμόνιση των διαρθρώσεων των ειδικών φόρων κατανάλωσης

- την οδηγία 92/82/ΕΟΚ για την προσέγγιση των συντελεστών των ειδικών φόρων κατανάλωσης.

Οι εν λόγω οδηγίες, οι οποίες έχουν ήδη τροποποιηθεί από την οδηγία 94/74/ΕΟΚ, προβλέπουν ελάχιστο συντελεστή φορολογίας για κάθε πετρελαιοειδές, ανάλογα με τη χρήση του ως καύσιμο ή για βιομηχανική και εμπορική χρήση ή για τη θέρμανση.

1.3. Η Επιτροπή διαπιστώνει ότι οι ελάχιστοι συντελεστές των ειδικών φόρων κατανάλωσης δεν επανεξετάσθηκαν από το 1992 και ότι οι πραγματικοί συντελεστές των ειδικών φόρων κατανάλωσης που εφαρμόζονται διαφέρουν έντονα ανάλογα με το κράτος μέλος. Για το πετρέλαιο κίνησης, αυτοί κυμαίνονται από 245 μέχρι 750 EUR για 1000 λίτρα.

1.3.1. Επίσης, η Επιτροπή προτείνει:

- Αφενός, μία σημαντική και σταδιακή αύξηση του συντελεστή των ειδικών φόρων κατανάλωσης για το "επαγγελματικό πετρέλαιο κίνησης", με τη θέσπιση ενός κεντρικού συντελεστή στα 350 EUR για 1000 λίτρα, δεδομένου ότι ο σημερινός ελάχιστος συντελεστής ανέρχεται σε 245 EUR.

- Ένα περιθώριο διακύμανσης εκατέρωθεν αυτού του κεντρικού συντελεστή, υψηλότερο ή χαμηλότερο κατά 100 EUR, για να ληφθούν υπόψη οι υφιστάμενες διαφορές μεταξύ των κρατών μελών.

- Μία ετήσια αναπροσαρμογή του κεντρικού συντελεστή με βάση τον εναρμονισμένο δείκτη τιμών καταναλωτή (ΕΕ-15) του προηγούμενου έτους, κατ' ανώτατο όριο μέχρι 2,5 %.

1.3.2. Μία ετήσια και σταδιακή μείωση του εν λόγω περιθωρίου διακύμανσης για την κατάληξη, το 2010, σε έναν εναρμονισμένο συντελεστή.

1.4. Αφετέρου, μία αύξηση του ελάχιστου συντελεστή που εφαρμόζεται στα καύσιμα που προορίζονται για μη επαγγελματική χρήση, υπό την έννοια της σύνδεσης του συντελεστή για το πετρέλαιο κίνησης με εκείνον για τη βενζίνη. Η Επιτροπή, στην αιτιολογική έκθεση και τις σχετικές αιτιολογικές σκέψεις της πρότασης οδηγίας, αναπτύσσει πολυάριθμα επιχειρήματα, εκ των οποίων:

- την ανάγκη περιορισμού των στρεβλώσεων του ανταγωνισμού στις οδικές μεταφορές εμπορευμάτων και επιβατών,

- την προστασία του περιβάλλοντος,

- το μετριασμό του κόστους των προτεινόμενων μέτρων για τη βιομηχανία, τους πολίτες, τις υποψήφιες χώρες και τη νομική ασφάλεια, ενόψει των οικονομικών, δημοσιονομικών και περιβαλλοντικών συνεπειών.

2. Γενικές παρατηρήσεις

2.1. Η ΕΟΚΕ ενθάρρυνε πάντα τις πολιτικές που αποσκοπούσαν στη διευκόλυνση του ανοίγματος των αγορών και σε ισόρροπο ελεύθερο ανταγωνισμό. Κατά συνέπεια, ενθαρρύνει όλα τα μέτρα που έχουν ως αντικείμενο τον περιορισμό ή την εξάλειψη των στρεβλώσεων του ανταγωνισμού, οι οποίες εννοούν αδικαιολόγητα ορισμένους παράγοντες. Αυτό είναι το αντικείμενο της παρούσας πρότασης οδηγίας και, συνεπώς, η ΕΟΚΕ υποστηρίζει τους στόχους της Επιτροπής, με την επιφύλαξη των παρατηρήσεων που ακολουθούν.

2.2. Η ΕΟΚΕ διαπιστώνει ότι, αν και η οδηγία λαμβάνει υπόψη της την κατάσταση στις υποψήφιες χώρες, εντούτοις δεν αναφέρεται στον ανταγωνισμό τρίτων χωρών, όπως είναι η Ρωσία, η Ουκρανία, η Τουρκία, κ.λπ.

2.2.1. Η ΕΟΚΕ προτείνει στην Επιτροπή την εγκαθίδρυση ενός μηχανισμού παρόμοιου με εκείνον που εφαρμόζεται στην Ελβετία(1), με την επιβολή στα σύνορα της διευρυμένης Ένωσης τέλους προς πληρωμή από τα ξένα βαρέα οχήματα για τη χρήση των οδικών δικτύων της ΕΕ.

2.3. Ωστόσο, η ΕΟΚΕ επιθυμεί να υπενθυμίσει ότι οι διαφορές των συντελεστών των ειδικών φόρων κατανάλωσης δεν αποτελούν τη μόνη πηγή στρεβλώσεων του ανταγωνισμού στον τομέα των οδικών μεταφορών. Ούτως, εξακολουθούν να υφίστανται διαφορές μεταξύ των κρατών μελών όσον αφορά τους μισθούς και, σε ορισμένες περιπτώσεις, στον τομέα του πραγματικού χρόνου εργασίας και των περιόδων οδήγησης, επειδή οι έλεγχοι εξακολουθούν να είναι ανεπαρκείς.

2.3.1. Όσον αφορά τους ειδικούς φόρους κατανάλωσης, όπως διευκρινίζει η Επιτροπή, αυτοί δεν αποτελούν παρά ένα μέρος των φόρων που επιβάλλονται στα καύσιμα. Για να εξαλειφθούν οι συνέπειες μίας πολύμορφης πολιτικής, η Επιτροπή υπενθυμίζει ότι: "Η Λευκή Βίβλος 'Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών' συνιστά την καθιέρωση μιας σταδιακής τιμολόγησης της χρήσης των υποδομών των μεταφορών και την ενίσχυση της συνοχής του φορολογικού συστήματος, προτείνοντας μέχρι το 2003 την καθιέρωση ενιαίας φορολόγησης για τα καύσιμα των επαγγελματιών στις οδικές μεταφορές ..."

2.3.2. Η ΕΟΚΕ θεωρεί, πράγματι, επείγουσα την ανάγκη καθιέρωσης ενός συνεκτικού φορολογικού συστήματος για το σύνολο των φόρων και των ειδικών φόρων κατανάλωσης που επιβάλλονται στα καύσιμα επαγγελματικής χρήσης. Η παρούσα πρόταση εναρμονισμού των ειδικών φόρων κατανάλωσης θα έπρεπε να αποτελεί μέρος του σχεδίου ενιαίας φορολογίας, όπως υπενθυμίζεται ανωτέρω.

2.4. Καθώς τα έσοδα που αντιστοιχούν σε αυτούς τους φόρους περιέρχονται στα κράτη και τις περιφέρειες, η εναρμόνιση μπορεί να γίνει μόνο προς άνω, αλλά η ΕΟΚΕ εκφράζει τη λύπη της επειδή η μη αύξηση από το 1992 του ελάχιστου κοινοτικού συντελεστή επέτεινε τις διαφορές μεταξύ των κρατών, όπως διαπιστώνεται σήμερα. Αυτό έχει ως αποτέλεσμα να προτείνεται κεντρικός συντελεστής για το πετρέλαιο κίνησης της τάξης των 350 EUR (αύξηση σε ποσοστό 42 % σε σχέση με τον ελάχιστο συντελεστή των 245 EUR). Η ΕΟΚΕ κατανοεί την αναγκαιότητα αυτής της αύξησης που θα αποφέρει στα περισσότερα κράτη και περιφέρειες συμπληρωματικά φορολογικά έσοδα, η χρήση των οποίων θα πρέπει να προορίζεται για τη χρηματοδότηση έργων μεταστροφής των οδικών μεταφορών σε άλλους τύπους μεταφορών που είναι φιλικότεροι προς το περιβάλλον, όπως ορίζονται στην εν λόγω Λευκή Βίβλο.

2.5. Η Επιτροπή υποστηρίζει ότι η αύξηση των ειδικών φόρων κατανάλωσης θα πρέπει, με το να καθιστά εκ νέου ακριβότερο το κόστος των μεταφορών, να συμβάλει στον περιορισμό της κυκλοφορίας. Στο σημείο αυτό, η ΕΟΚΕ θα επιθυμούσε να διευκρινίσει ότι οι μεταφορές εμπορευμάτων και επιβατών ανταποκρίνεται στις ανάγκες που εκφράζονται με την αυξανόμενη ζήτηση μεταφορών, που επιβάλλεται από τις συναλλαγές (Λευκή Βίβλος - Μεταφορές με ορίζοντα το 2010). Εξάλλου, αυτές οι συναλλαγές θεωρούνται ένδειξη υγιούς οικονομικής ανάπτυξης και, με τη διεύρυνση, δεν είναι δυνατόν παρά να αυξηθούν. Υπό αυτές τις συνθήκες, η αύξηση των ειδικών φόρων κατανάλωσης δεν αναμένεται να περιορίσει τη ζήτηση, αλλά να εξασφαλίσει συμπληρωματικούς πόρους που θα επιτρέψουν, με την επιφύλαξη της διάθεσής τους για το σκοπό αυτό, τη μείωση των αρνητικών περιβαλλοντικών συνεπειών.

2.6. Όπως επισημαίνει από καιρό και επανειλημμένα στις γνωμοδοτήσεις της, η ΕΟΚΕ τάσσεται υπέρ της μεταστροφής των οδικών μεταφορών σε μεγάλη απόσταση εμπορευμάτων σε άλλους τύπους μεταφορών που καταναλώνουν λιγότερες ρυπαντικές πηγές ενέργειας, όπως είναι ο σιδηρόδρομος, οι πλωτές οδοί και οι θαλάσσιες οδοί.

2.6.1. Επ' ευκαιρία της παρούσας γνωμοδότησης, η ΕΟΚΕ τονίζει ότι η εφαρμογή των κατευθύνσεων της "Λευκής Βίβλου: η ευρωπαϊκή πολιτική μεταφορών με ορίζοντα το έτος 2010: η ώρα των επιλογών" πρέπει να επιταχυνθεί.

2.7. Βασιζόμενη στην επιθυμία της Επιτροπής να εφαρμόσει την αρχή "ο ρυπαίνων πληρώνει", η ΕΟΚΕ προτείνει, για μεγαλύτερη αποτελεσματικότητα, να χρησιμοποιηθούν αυτοί οι συμπληρωματικοί πόροι που προέρχονται από τους "ρυπαίνοντες" για να "πληρωθούν" νέες υποδομές που θα επιτρέψουν τη μεσοπρόθεσμη αποφυγή των συμφορήσεων που προκαλούν ρύπανση.

2.8. Για το λόγο αυτό, η ΕΟΚΕ ζητεί από την Επιτροπή να επωφεληθεί από την εναρμόνιση των φόρων και των ειδικών φόρων κατανάλωσης προς τα άνω για να διανοίξει μία καινοτόμο οδό που θα επιτρέψει την επίλυση της "σπαζοκεφαλιάς" για τη χρηματοδότηση των υποδομών (Λευκή Βίβλος - Μεταφορές με ορίζοντα το 2010 - 2ο μέρος - κεφάλαιο ΙΙ), συστήνοντας ένα "Ευρωπαϊκό Ταμείο Υποδομών", το οποίο θα εισπράττει σταθερά έσοδα (για παράδειγμα: 1 λεπτό ανά λίτρο καυσίμου, δηλαδή 10 EUR ανά τόνο). Τα έσοδα αυτά - τα οποία θα είναι ανεξάρτητα από εκείνα που θα προκύπτουν από τα χιλιομετρικά τέλη για τη χρήση των υποδομών, όπως θα προβλέπεται σε μελλοντική οδηγία-πλαίσιο - θα χρησιμοποιούνται για την ετήσια χρηματοδότηση του εν λόγω "Ευρωπαϊκού Ταμείου Υποδομών". Αυτά θα συγκεντρώνονται από τα κράτη μέλη και θα καταβάλλονται ετησίως στον προϋπολογισμό της Ένωσης. Το εν λόγω ταμείο θα χορηγεί τις ενισχύσεις του, υπό τη μορφή είτε επιχορηγήσεων είτε επιδοτήσεων του επιτοκίου, στα σχέδια προτεραιότητας που υποδεικνύονται στην εν λόγω "Λευκή Βίβλο για τις μεταφορές", η ενημέρωση της οποίας προβλέπεται για το 2004.

2.9. Το σύνολο των εσόδων από το πετρέλαιο κίνησης για επαγγελματική χρήση, συμπεριλαμβανομένων και εκείνων που θα προορίζονται για το εν λόγω ταμείο, θα προέρχονται από την καταβολή από τα κράτη μέλη του μελλοντικού πλεονάσματος των φόρων και ειδικών φόρων κατανάλωσης που συγκεντρώθηκαν και αντιστοιχούν στη διαπιστωθείσα διαφορά ετησίως μεταξύ των συντελεστών των φόρων και των ειδικών φόρων κατανάλωσης που εφαρμόζονται πραγματικά στα διάφορα κράτη μέλη και των συντελεστών του πίνακα που παρατίθεται στο άρθρο 3.2 της αιτιολογικής έκθεσης της πρότασης οδηγίας.

Σε ευρώ για 1000 λίτρα (Φεβρουάριος 2002)

>ΘΕΣΗ ΠΙΝΑΚΑ>

2.9.1. Για παράδειγμα, με βάση αναφερόμενη σε συνολική κατανάλωση πετρελαίου κίνησης και βενζίνης για τις μεταφορές, εμπορευμάτων και επιβατών, της τάξης των 300 εκατομμυρίων τόνων περίπου ετησίως (πηγή Εurostat) και με εισφορά αποκλειστικά για το "Ευρωπαϊκό Ταμείο Υποδομών" 10 EUR ανά τόνο, τα εν λόγω έσοδα θα ανέρχονταν σε 3 δισεκατομμύρια ΕUR ετησίως, δίνοντας τη δυνατότητα διάθεσης σε 30 έτη 90 δισεκατομμυρίων ΕUR.

2.10. Η διαχείριση του εν λόγω ταμείου θα μπορούσε να ανατεθεί στην Ευρωπαϊκή Τράπεζα Επενδύσεων, η οποία θα επιχορηγούσε χάρη σε αυτά τα κονδύλια τα σχέδια προτεραιότητας που θα επέλεγε η Επιτροπή και θα ενέκριναν το Ευρωπαϊκό Κοινοβούλιο και το Συμβούλιο, είτε με την επιδότηση των επιτοκίων δανεισμού, είτε με τη χορήγηση χρηματοπιστωτικών εγγυήσεων στους φορείς υλοποίησης των σχεδίων.

3. Ειδικές παρατηρήσεις

3.1. Όσον αφορά τις αιτιολογικές σκέψεις της πρότασης οδηγίας, η ΕΟΚΕ επιδοκιμάζει το σύνολό τους που συνιστά μία λεπτομερή επιχειρηματολογία υπέρ της πρότασης, αλλά προτείνει τη μείωση της μεταβατικής προθεσμίας, η οποία έχει προβλεφθεί για μέχρι το 2010, κατά 1 ή 2 έτη.

3.2. Η ΕΟΚΕ, σε συνέχεια της πρότασής της για τη διάνοιξη μίας νέας οδού για την επίλυση - όπως έπραξε η Ελβετία - της "σπαζοκεφαλιάς" για τη χρηματοδότηση των μεταφορικών υποδομών, προτείνει την πρόβλεψη από την Επιτροπή στις αιτιολογικές σκέψεις ενός συμπληρωματικού εδαφίου, το οποίο θα μπορούσε να έχει την παρακάτω διατύπωση:

"Η υλοποίηση των σχεδίων προτεραιότητας που προβλέπονται από τη Λευκή Βίβλο για την 'Ευρωπαϊκή πολιτική μεταφορών με ορίζοντα το έτος 2010: η ώρα των επιλογών' απαιτεί τη δυνατότητα διάθεσης σημαντικών και άμεσα προσβάσιμων χρηματοδοτήσεων. Για το σκοπό αυτό και αξιοποιώντας την αύξηση των φόρων και των ειδικών φόρων κατανάλωσης μέχρι το έτος 2010, κάθε κράτος μέλος θα κατακρατεί μία εισφορά 10 EUR ανά τόνο, δηλαδή 1 λεπτό ανά λίτρο, για όλα τα καύσιμα που καταναλώνονται για τις μεταφορές εμπορευμάτων και επιβατών.

Αυτή η σταθερή εισφορά θα καταβάλλεται σε ένα ειδικό ταμείο υποδομών, το οποίο θα συσταθεί εντός του προϋπολογισμού της Ευρωπαϊκής Ένωσης.

Τα ποσά που θα συγκεντρώνονται ετησίως θα χρησιμοποιούνται μόνο για τα σχέδια προτεραιότητας που θα προτείνει η Επιτροπή κατά την αναθεώρηση της Λευκής Βίβλου το 2004. Ανάλογα με τη φύση του σχεδίου και την τήρηση ορισμένων κριτηρίων (βιώσιμη ανάπτυξη, οικονομική αποδοτικότητα, χρηματοδοτική συνεισφορά από το ενδιαφερόμενο κράτος, κ.λπ. ...), το εν λόγω ταμείο θα χορηγεί συμπληρωματική επιχορήγηση και, εάν κρίνεται αναγκαίο, επιδότηση των επιτοκίων των δανείων που θα χορηγούνται από την Ευρωπαϊκή Τράπεζα Επενδύσεων, η οποία θα είναι επιφορτισμένη με τη διαχείριση του εν λόγω ταμείου."

3.3. Άρθρο 1 της πρότασης οδηγίας: Εγκρίνεται.

3.4. Άρθρο 2 της πρότασης οδηγίας: Εγκρίνεται, με την επιφύλαξη του περιεχομένου του άρθρου 5, του οποίου η ΕΟΚΕ ζητεί παρακάτω την πρόβλεψη.

3.5. Η ΕΟΚΕ ζητεί από την Επιτροπή την πρόβλεψη άρθρου 3 με διευκρινίσεις για τον ορισμό, τη λειτουργία και την υλοποίηση ενός "Ευρωπαϊκού Ταμείου Υποδομών", όπως το περιέγραψε ανωτέρω.

3.6. Το άρθρο 3 της πρότασης οδηγίας γίνεται το άρθρο 4, το οποίο η ΕΟΚΕ εγκρίνει.

3.7. Η ΕΟΚΕ ζητεί την πρόβλεψη άρθρου 5 για την παρακολούθηση της εφαρμογής της οδηγίας και κυρίως:

- Όσον αφορά τη λειτουργία του μηχανισμού εναρμόνισης των συντελεστών των ειδικών φόρων κατανάλωσης για 10 έτη, με απολογισμό της κατάστασης σε 5 έτη και κυρίως την πρόβλεψη μίας ειδικής εξέτασης της κατάστασης των νέων κρατών μελών, μετά από τη διεύρυνση της 1ης Ιανουαρίου 2004, καθώς και της εφαρμογής της αρχής για την προσαρμογή του κεντρικού συντελεστή που προβλέπεται στο άρθρο 2 της οδηγίας.

- Όσον αφορά την παρακολούθηση της σύστασης του Ευρωπαϊκού Ταμείου Υποδομών και της χρησιμοποίησης των φόρων και των ειδικών φόρων κατανάλωσης που θα συγκεντρωθούν για την υλοποίηση των σχεδίων προτεραιότητας.

Η ΕΟΚΕ ζητεί να συμμετάσχει σε αυτές τις δύο διαδικασίες παρακολούθησης.

3.8. Το άρθρο 4 γίνεται άρθρο 6, το οποίο η ΕΟΚΕ εγκρίνει.

3.9. Το άρθρο 5 γίνεται άρθρο 7, το οποίο η ΕΟΚΕ εγκρίνει.

4. Συμπεράσματα

4.1. Η ΕΟΚΕ εγκρίνει συνολικά τις διατάξεις της οδηγίας, προσθέτοντας σε αυτές τις προτάσεις που εξέθεσε λεπτομερώς ανωτέρω και που συνοψίζονται σε 4 μέτρα:

- Μείωση κατά 1 με 2 έτη της μεταβατικής προθεσμίας για την επίτευξη ενός κεντρικού συντελεστή, δηλαδή μέχρι το 2008 ή το 2009.

- Εγκαθίδρυση, προς όφελος του ευρωπαϊκού προϋπολογισμού, ενός μηχανισμού τελών - παρόμοιου με το ελβετικό σύστημα - ο οποίος θα ισχύει για τα ξένα φορτηγά που διέρχονται τα σύνορα της ΕΕ.

- Σύσταση ενός ευρωπαϊκού ταμείου υποδομών, το οποίο θα τροφοδοτείται από έναν ευρωπαϊκό φόρο ενός λεπτού ανά λίτρο (περίπου 10 EUR ανά τόνο, δηλαδή 3 δισεκατομμύρια ΕUR ετησίως) και από τα τέλη που θα εισπράττονται από τα ξένα φορτηγά.

- Ανάθεση της διαχείρισης των 3 δισεκατομμυρίων που θα συγκεντρωθούν κατά αυτόν τον τρόπο, καθώς και του προϊόντος των τελών επί των ξένων φορτηγών στην ΕΤΕ για επιχορηγήσεις και για την επιδότηση του επιτοκίου των δανείων που θα επιτρέπουν την υλοποίηση των σχεδίων προτεραιότητας για υποδομές στον τομέα των μεταφορών τα οποία θα αποφασίσουν το Κοινοβούλιο και το Συμβούλιο το 2004.

Βρυξέλλες, 23 Ιανουαρίου 2003.

Ο Πρόεδρος

της Ευρωπαϊκής Οικονομικής και Κοινωνικής Επιτροπής

Roger Briesch

(1) Βλέπε Λευκή Βίβλος "Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών" (COM(2002) 370 τελικό, κεφάλαιο II "Η σπαζοκεφαλιά της χρηματοδότησης", παράγραφος Γ.

ΠΑΡΑΡΤΗΜΑ ΙΙ

στη γνωμοδότηση της Ευρωπαϊκής Οικονομικής και Κοινωνικής Επιτροπής

Οι ακόλουθες τροπολογίες τέθηκαν από κοινού σε ψηφοφορία και απορρίφθηκαν κατά τη διάρκεια των συζητήσεων (άρθρο 54, εδάφιο 3 του Εσωτερικού Κανονισμού).

Σημείο 2.1

Να αντικατασταθεί η τελευταία φράση της τελευταίας πρότασης (μετά "τους στόχους") από το εξής κείμενο:

"... αλλά φρονεί ότι δεν είναι ακόμη ο κατάλληλος χρόνος για να λάβει θέση επί της συγκεκριμένης πρότασης της Επιτροπής για την εναρμόνιση του φορολογικού καθεστώτος του πετρελαίου κίνησης. Υπάρχουν πολλά σημαντικά θέματα αρχής και πρακτικής φύσεως που δεν εξετάζονται αρκετά αναλυτικά στην πρόταση της Επιτροπής."

Αιτιολογία

Εκτέθηκε προφορικά.

Σημείο 2.1.1

Να προστεθεί νέα παράγραφος:

"Η ΕΟΚΕ φρονεί ότι δεν μπορεί τώρα να λάβει θέση για την πρόταση της Επιτροπής για τους παρακάτω λόγους:

- δεν είναι δυνατόν να ληφθεί οποιαδήποτε απόφαση για την πρόταση οδηγίας για το φορολογικό καθεστώς για το πετρέλαιο κίνησης μέχρις ότου γνωστοποιηθεί και αναλυθεί η μελλοντική οδηγία-πλαίσιο της Επιτροπής για τη φορολογία για τη χρήση των υποδομών.

- η Επιτροπή δεν καταδεικνύει τον τρόπο με τον οποίο το προτεινόμενο σύστημα αποσύνδεσης της φορολογίας του πετρελαίου ντίζελ κίνησης για επαγγελματική χρήση από εκείνη του πετρελαίου ντίζελ κίνησης για ιδιωτική χρήση θα λειτουργήσει στην πράξη.

- η Επιτροπή υποτίμησε σημαντικά θέματα αρχών που τίθενται στην πρόταση για την αλλαγή από ένα ελάχιστο συντελεστή σε ένα κεντρικό/εναρμονισμένο συντελεστή."

Αιτιολογία

Εκτέθηκε προφορικά.

Αποτέλεσμα της ψηφοφορίας

Ψήφοι υπέρ: 40, ψήφοι κατά: 58, αποχές: 5.